Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од М. М. од Скопје, поднесена против Решението на Министерството за правда по предметот Барање за пристап до информации од јавен карактер, на 16.06.2025 година, го донесе следното:

**Р Е Ш Е Н И Е**

1.Жалбата изјавена од М. М. од Скопје, поднесена против Решението на Министерството за правда УП1 бр.19-1102/2025 од 19.05.2025 година, заведена во Агенцијата со бр. 08-269 на 03.06.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

2.**Решението на Имателот на информации УП1 бр.19-1102/2025 од 19.05.2025** **година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

М. М. од Скопје, на 29.04.2025 година, поднела Барање за пристап до информации од јавен карактер до Министерството за правда, со кое побарала по е-маил да и се достави електронски запис од следната информација:

* „Дали постои репроцитет за стекнување на право на недвижност/куќа помеѓу Република Северна Македонија и Р.Германија.
* Дали германски државјанин може да бара со тужба во РСМ утврдување на право на сопственост.
* Дали мора да положи германски државјанин гаранција/кауција во суд за судските трошоци и во кој износ ако вредноста на спорот е 4.000.000,00 денари.“

Постапувајќи по ова Барање, Имателот на информации Министерство за правда, му доставил на Барателот Решение УП1 бр.19-1102/2025 од 19.05.2025 година, со кое се одбива барањето за пристап до бараната информација. Во Образложението на решението е наведено: „....Министерството за правда на Република Северна Македонија на ден 19.05.2025 година спроведе тест на штетност со кој се проверуваат последиците врз интересот со кој се заштитува, односно јавниот интерес што би се постигнал со објавување на информацијата пред одбивање на барањето...Имајќи во предвид дека информацијата која се бара се однесува на прашања кои со однесуваат на судски постапки и постапки за поединечни случаи како и тоа што истата не е во листата на информации од јавен карактер Министерството за правда Ве упатува за конкретните прашања да се обратите писмено или преку електронската пошта до Секторот за меѓународна правна помош“.

Незадоволен од наведеното Решение, Барателот на информации на 03.06.2025 година поднесе Жалба до Агенцијата, заведена во архивата на Агенцијата со бр.08-269. Во Жалбата меѓу другото е наведено: „..Овој факт само по себе укажува, дека не станува збор за информации кој не се од јавен карактер, кога друг сектор може да ги даде. Значи самото решение е контрадикторно...”

Агенцијата, преку е-маил заведен со бр. 08-269 од 04.06.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации УП1 бр.19-1102/2025 од 19.05.2025 годинаго поништи и **предметот го врати на повторно постапување пред првостепениот орган**, поради следното:

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, поради што Агенцијата му укажува на Барателот на информации дека Имателот на информации не е должен да создава нова информација за да ги задоволува очекувањата на Барателот, односно не е должен да толкува законски одредби.

Согласно член 3 став 1 алинеја 4 од Законот за слободен пристап до информации од јавен карактер „докуемнт“ е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, работни материјали, како и звучни, гласовни, магнетски или електронски, оптички или видео снимки во која било форма, како и преносливи мемории за складирање на податоците во дигитална форма.

Агенцијата утврди дека во конкретниот случај, Барателот на информации со поднесеното Барање за пристап до информации од јавен карактер не бара конкретна информација или документ, кој Имателот на информации го создал или со кој располага, туку поставува прашања од надлежност на Министерството.

Што се однесува до наводите на оспореното Решение на Имателот на информации, во кое наведува дека информацијата која се бара се однесува на прашања кои се однесуваат на судски постапки и постапки за поединечни слуаи како и тоа што истата не е во листата на информации од јавен карактер, Агенцијата му укажува на Имателот на информации за следното:

Основ за одбивање на пристап до бараната информација согласно Законот за слободен пристап до информации од јавен карактер може да биде само членот 6 став 1 од истиот Закон, каде таксативно се наведени во кои случаи Имателот на информации може да одбие пристап до истите, со задолжителнo претходно спроведен Тест на штетност, кој има за цел да утврди кои се штетните последици кои би настанале со објавувањето на бараната информација. Во конкретниот случај првостепениот орган наместо да му доставува соодветен одговор на Барателот согласно своите материјални закони кои ја регулираат соодветно материјата, го одбива пристапот согласно Законот за слободен пристап до информации од јавен карактер со образложение дека информацијата се однесува на судски постапки.

При повторното постапување по предметот, Имателот на информации е должен одново да го разгледува Барањето на Барателот и да постапи по укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.